**ORIUNDE-AI FI...**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ORIUNDE-AI FI...

Oriunde-ai fi în orice colţ de lume,

Cu gândul pot oricând să te dezmierd!

Pe drumul către stele nu mă pierd.

Spre tine vin, noptatică minune.

E calea grea şi treptele înalte

De-abia mai urc şi sprijin îmi e dorul

De a-ţi zări pe culme obrăjorul.

Aştept ca inima din nou să salte

Pe valuri de iubire purpurie

Pentru iubita mea cu ochii trişti.

N-au leac pe lume mii de farmacişti

Ce să-mi aline rana încă vie

Şi nici nu vreau căci rana nu-i de sânge

Ci doar în suflet ramă de icoană

A unui chip de gingaşă codană

Ce dor îmi e în braţe a o strânge

Cum n-am făcut-o încă niciodată.

În alte lumi, în alte căi lactee,

În van aş căuta altă scânteie.

Iubirea n-ar mai fi adevărată!

Oriunde-ai fi, pe tine doar te caut.

E nefiresc să fii doar o himeră

Ce a trecut prin mine, efemeră

Ca simfonia pentru corn şi flaut.

Oriunde-ai fi, continui să te caut!